《别履祥兼柬曾主事刘给事三首 其三》
明代·黎贞

户部端严秉至公，黄门言论气如虹。早年郡邑声名重，一旦风云步武同。

环佩清班联玉笋，箫韶大飨锡彤弓。君行捧刺通名处，为报沧洲属老翁。

作者简介：广东新会人，字彦晦，号陶陶生、秫坡。元末从孙蕡学。为人坦荡不羁，以诗酒自放。洪武初，署本县训导。坐事戍辽东。时孙蕡亦戍辽东，坐蓝玉党被杀，为敛葬之。历十八年，放还。卒年五十九。有《秫坡集》、《古今一览》。